Diari Oficial de la Generalitat Valenciana


Sumari del DOGV 2945, del 05-03-1997 (1997/896060)

RESOLUCIÓ de 23 de juliol de 1996, de la directora general de Qualitat Ambiental, de la Conselleria d'Agricultura i Medi Ambient.
---------------------------------------------------------------------------------------------------------------------------------

### Dades del document

Número de DOGV
:   2945

Data del DOGV
:   05-03-1997

Secció del DOGV
:   ALTRES DISPOSICIONS

Número del document
:   1997/896060


Data del document
:   23-07-1996

Organisme emissor
:   Conselleria de Medi Ambient

Tipus de document
:   Resolució

RESOLUCIÓ de 23 de juliol de 1996, de la directora general de Qualitat Ambiental, de la Conselleria d'Agricultura i Medi Ambient.  
Vist l'expedient 072/96-AIA, sobre el projecte d'Extracció de Terra i Transformació Agrícola en el terme municipal de Quart de Poblet (València), el promotor del qual és l'empresa Excavaciones y Servicios Argente, SA.  
Vist que el promotor va presentar el projecte i l'estudi d'impacte ambiental en aquesta Conselleria alhora que se sol·licitava en l'Ajuntament la corresponent llicència d'activitat.  
Vist que l'objecte del projecte és l'excavació a cel obert d'una superfície de 30.204 metres quadrats. Es procedirà a l'extracció de materials fins a la cota de -10,50 metres, o bé, fins la cota on finalitzen les obres segons les cates que s'han d'efectuar durant el període d'execució, i sempre dins dels límits establits dins del marc de l'estudi d'impacte ambiental.  
En una primera etapa, s'efectuarà una excavació a una alçària de -1,50 metres en la totalitat de la parcel·la i a una alçària de -10,50 metres, també sobre el terreny inicial en una superfície de 15.000 metres quadrats. En una segona etapa s'efectuarà l'excavació total de la parcel·la. En els partions amb les parcel·les confrontants 1, 4, 5, 6 i 7 del mateix polígon, i del camí de Cheste, on només s'excavarà a una profunditat determinada inicialment d'1'50 metres, aquesta última s'executarà una vegada efectuat el rebliment de l'excavació de major profunditat.  
Una vegada efectuada l'excavació, o bé durant la mateixa execució, es reblirà el buidat produït. Aquest rebliment s'efectuarà amb terra vegetal, de major qualitat com més ens acostem a la cota superior del terreny.  
Vist que en l'estudi d'impacte ambiental presentat s'indica que l'excavació es farà fins una cota de -20 metres com a màxim, en la totalitat de la parcel·la,  
Vist que es va sol·licitar al promotor que ampliara l'estudi en els següents punts:  
1. L'activitat es considera una explotació minera, per la qual cosa ha de presentar el corresponent projecte d'explotació en què s'hauran d'indicar les cotes de treball que s'han d'assolir, moviment de terres, perfils transversals i longitudinals, fases de l'explotació, etc.  
2. Atesa la cota que s'ha d'assolir (-20 m) per les labors d'extracció, caldrà procedir a l'aportació d'un volum considerable de material de rebliment fins a assolir la cota de cultiu. S'han de detallar les característiques dels materials de rebliment i la seua procedència.  
3. Perfils de la restauració que s'ha de dur a terme.  
4. La transformació agrícola es considera la fase de restauració una vegada finalitzada l'explotació. En aquesta restauració es detallaran les característiques del cultiu que s'ha d'implantar, necessitats en adobat, aigua (sistemes de reg i procedència d'aquesta, etc.  
Vist que en l'ampliació presentada s'adjunten els perfils transversals i longitudinals de l'extracció que s'ha d'efectuar i de la posterior restauració. La cota final d'excavació serà la corresponent al final de la capa de graves. Aquesta cota s'estima a uns 12 metres del terreny inicial. El procés que s'ha de seguir durant l'execució es basa a simultanejar l'extracció del material amb el rebliment de la zona ja excavada.  
El material que s'ha d'utilitzar en el rebliment és essencialment terra vegetal i terra procedent d'excavacions en obres públiques efectuades a València capital o el voltant, com ara carreteres, carrers, obres d'urbanització, etc.  
S'estima que el temps necessari per a la finalització del procés és de cinc anys.  
Vist que s'han efectuat consultes a l'Ajuntament de Quart de Poblet i a la Direcció General de Patrimoni Artístic de la Conselleria de Cultura i Educació. Del resultat d'aquestes consultes s'han remés els següents informes:  
- Ajuntament de Quart de Poblet:  
«... Es tracta d'una parcel·la enclavada en sòl no urbanitzable comú, amb un ús predominant o qualificació d'Agrícola-Nag, que té regulats el seu aprofitament i usos detallats en l'article 3.53 de les Normes Urbanístiques del Pla General d'Ordenació Urbana 92.  
Una de les actuacions previstes en aquest sòl és l'extracció d'àrids o terres. L'ús pretés d'extracció de terres té una regularització específica considerada en l'esmentat article:  
2. L'extracció d'àrids o de terres podrà ser autoritzada, en sòl no urbanitzable comú, en les següents condicions:  
a) Presentació del corresponent document tècnic descriptiu del volum d'àrids o terres que s'ha d'extraure i de l'estat final en què quedaran els terrenys, una vegada finalitzada l'activitat.  
b) Obtenció de la declaració favorable del seu impacte ambiental i de les autoritzacions establides en les disposicions legals específiques aplicables.  
c) Compromís de la realització, en acabar o abandonar l'extracció d'àrids o de terres, dels treballs de reposició de l'estat natural dels terrenys, amb la prestació de les corresponents garanties, en la forma que es determine reglamentàriament.  
3. La llicència urbanística s'atorgarà d'acord amb les condicions imposades en la declaració d'impacte ambiental i en les autoritzacions obtingudes, de conformitat amb les disposicions legals específiques aplicables.  
Així mateix, indica l'Ajuntament que s'està tramitant la sol·licitud de llicència d'activitat qualificada».  
- Direcció General de Patrimoni Artístic:  
· Unitat Tècnica d'Arqueologia: « ...Una vegada revisat l'estudi presentat i consultat l'Inventari de Jaciments Arqueològics i Paleontològics de la Comunitat Valenciana, s'ha constatat que no hi ha inventariats jaciments arqueològics o paleontològics que puguen veure's afectats pel projecte de referència. Cal recordar així mateix que totes aquelles remocions de terres que puguen afectar possibles àrees amb restes arqueològiques o paleontològiques han de comptar amb la deguda autorització de la Direcció General de Patrimoni, segons allò disposat en el títol V de la Llei de Patrimoni Històric Espanyol de 16/1985».  
· Unitat Tècnica d'Etnologia: « ...consultat l'Inventari de Béns Etnològics de la Comunitat Valenciana, es comprova que no s'ha fet d'aquest terme municipal. Ateses les característiques del projecte, es pot afirmar que aquest no afecta el patrimoni etnològic».  
· Unitat d'Inspecció del Patrimoni de la Direcció Territorial de Cultura i Educació: « ... Consultada la documentació que es troba en aquesta unitat, es dedueix que a la zona d'actuació no hi ha cap bé immoble afectat per un expedient de bé d'interés cultural. No obstant això, en cas que hi apareguen restes arqueològiques de possible interés, s'atendrà allò disposat en l'article 44 de la Llei 16/1985, de Patrimoni Històric Espanyol».  
Vist que s'ha procedit al tràmit d'informació pública de l'estudi d'impacte ambiental durant un període de 30 dies hàbils, comptadors a partir de l'endemà de la seua publicació en el Diari Oficial de la Generalitat Valenciana número 2.752, de 21 de maig de 1996. La informació ha tingut lloc en l'Ajuntament de Quart de Poblet i en la sotsecretaria de Medi Ambient.  
Durant el període d'informació pública no s'han presentat al·legacions segons els certificats emesos pel secretari de l'Ajuntament de Quart de Poblet i pel cap del Servei d'Assumptes Generals de la sotsecretaria de Medi Ambient.  
Vist que, atés que el rebliment del buit resultant de l'extracció de material es durà a terme amb enderrocs d'obra, el promotor de l'activitat adjunta l'ampliació de la documentació en els següents punts:  
- Durant l'execució dels treballs quedarà una persona a peu d'obra encarregada del control i abocament dels materials de rebliment.  
- Es procedirà al tancat de la parcel·la objecte de l'actuació mitjançant tela metàl·lica subjecta amb pal d'acer galvanitzat. En l'accés des del camí, es col·locarà una porta de dues fulles.  
- Es considerarà la possibilitat de fer un abocament d'enderrocs o materials inerts, sempre que aquests no siguen contaminants, amb les següents precaucions:  
a) Es delimitarà una zona dedicada exclusivament a l'abocament d'aquests materials.  
b) L'àrea d'abocament d'enderrocs s'impermeabilitzarà mitjançant l'aportació de material de rebliment plàstic, argilós, al voltant de l'abocament, el qual mitjançant compactat permetrà la impermeabilització del vas. S'ha efectuat un treball de reconeixement del subsòl per mitjà de l'empresa Proyex Valencia, SA. D'aquest estudi geotècnic es desprén la necessitat de la impermeabilització indicada.  
Atés que el mètode de treball que s'ha de seguir serà el proposat en el projecte i estudi; però, a més, per tal de minimitzar la dispersió de pols i sorolls, es mantindrà en el perímetre de la parcel·la on hi ha els talussos originats per acumulació d'enderrocs, de forma que aquestes zones siguen les últimes a treballar-hi.  
Atés que la restauració es realitzarà lentament a la finalització de l'extracció gradual de la parcel·la.  
En el rebliment dels buits mitjançant enderrocs d'obra es tindran en compte les següents condicions:  
1. Els residus que es podran admetre seran exclusivament:  
a) terres, materials detrítics procedents d'excavacions i desmunts.  
b) materials inerts procedents de la construcció i enderrocs d'obres.  
2. La impermeabilització del fons i les parets de les àrees on s'aboquen els enderrocs es farà mitjançant una capa d'argiles, almenys de 40 centímetres de gruixària. El fons resultant haurà de tenir els pendents adequats, que permeten la conducció dels possibles lixiviats fins a la zona baixa, en què es preveurà la instal·lació d'un tub piezomètric per a control i extracció de possibles lixiviats.  
Atés que el programa de vigilància ambiental haurà d'incloure el seguiment i control dels possibles lixiviats, tant durant la vida útil de l'abocador com després, fins que aquests deixen de produir-se o sorgisquen totalment nets al llarg d'un període ininterromput almenys de dos any. En cas que se'n detecte algun indici de contaminació, hauran de ser extrets per a donar-los el tractament adequat i es preveu el seu trasllat a una estació depuradora d'aigües residuals.  
Atés que el projecte examinat constitueix un dels supòsits fàctics en els quals resulta preceptiva la formulació d'una declaració d'impacte ambiental, amb caràcter previ a la resolució administrativa que s'adopte per a l'aprovació definitiva de l'esmentat projecte, segons es desprén de l'article 5 de la Llei d'Impacte Ambiental i concordants del reglament que la desplega.  
Atés que en l'expedient s'han observat els tràmits previstos en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental; en la Llei 2/1989, de 3 de març, de la Generalitat Valenciana, i en les altres disposicions aplicables.  
Atés que l'article 5 del Decret 162/1990, de 15 d'octubre, del Consell de la Generalitat Valenciana, pel qual s'aprova el reglament per a l'execució de la Llei 2/1989, d'Impacte Ambiental, atribueix la competència a l'òrgan ambiental per a les declaracions i estimacions d'impacte ambiental dels projectes als quals s'aplique aquesta llei.  
Atés que el Reglament Orgànic i Funcional de la Conselleria d'Agricultura i Medi Ambient, aprovat pel Decret 22/1996, de 5 de febrer de 1996, del Consell de la Generalitat Valenciana, atribueix a la Direcció General de Qualitat Ambiental la competència per a la tramitació i formulació de la declaració d'impacte ambiental.  
Per tot això, fent ús de les facultats que tinc legalment atribuïdes, formule la següent declaració d'impacte ambiental:  
Primer   
Estimar acceptable, a l'únic efecte ambiental, el projecte d'Extracció de Terra i Transformació Agrícola, al terme municipal de Quart de Poblet (València), el promotor del qual és l'empresa Excavaciones y Servicios Argente, SA, atenent allò disposat en l'estudi d'impacte ambiental i el compliment de les següents condicions:  
1. Per tal de facilitar la no-dispersió de pols i sorolls es mantindrà, en el perímetre de l'explotació, els talussos existents de terres. Aquestes zones seran les últimes sobre les quals es treballe.  
A mesura que s'assolisquen les cotes màximes d'extracció, es procedirà al seu rebliment i restauració, de forma que les fases d'explotació i condicionament es desenvolupen de forma gradual.  
2. En el rebliment dels buits mitjançant enderrocs d'obra es tindran en compte les següents condicions:  
· Els residus que es podran admetre seran exclusivament:  
a) terres i materials detrítics procedents d'excavacions i desmunts  
b) materials inerts procedents de la construcció i enderrocs d'obres  
· La impermeabilització del fons i les parets de les àrees on s'aboquen els enderrocs es farà mitjançant una capa d'argiles, almenys de 40 centímetres de gruixària. El fons resultant haurà de tenir els pendents adequats, que permeten la conducció dels possibles lixiviats fins a la zona baixa, en què es preveurà la instal·lació d'un tub piezomètric per a control i extracció de possibles lixiviats.  
3. El programa de vigilància ambiental haurà d'incloure el seguiment i control dels possibles lixiviats, tant durant la vida útil de l'abocador com després, fins que aquests deixen de produir-se o sorgisquen totalment nets al llarg d'un període ininterromput almenys de dos any. En cas que se'n detecte algun indici de contaminació, hauran de ser extrets per a donar-los el tractament adequat i es preveu el seu trasllat a una estació depuradora d'aigües residuals.  
Segon  
Notificar a les persones interessades que, contra aquesta resolució, pel fet de ser un acte de tràmit que no posa fi al procediment ni produeix indefensió, no s'hi pot interposar cap recurs, sense perjudici d'utilitzar els mitjans que en defensa del seu dret estimen pertinents.  
Tercer  
Publicar en el Diari Oficial de la Generalitat Valenciana aquesta declaració d'impacte ambiental.  
València, 23 de juliol de 1996.- La directora general de Qualitat Ambiental: Gloria Arnandis Boix.